Fikk alt de ønsket

Ivar Tronsmo

7. mai 2013

Hadia Tajik vil sementere bokbransjen slik den er og tvinge oss få uavhengige inn under samme regime. Monica Strømdahl

Kulturminister Hadia Tajik (Ap) vil bevare bokbransjen slik den er og stenger døren for nye aktører som vil selge e-bøker.

Debatt

Dette er et debattinnlegg. Meninger i teksten står for skribentens regning.

Bokloven er lagt frem, og den er en ren avskrift av de store forlagenes ønskeliste. Kulturminister Hadia Tajik (Ap) har også slukt den høystemte svadaen med søkke og snøre. Kulturnasjoner er et av disse meningsløse begrepene hun har adoptert. De store «kulturnasjonene» Tyskland, Frankrike og Italia har boklov. Hva med alle de andre som Sverige, Danmark og England, er de barbarer? Eller Sveits, som nylig avviste en boklov med stort flertall i en folkeavstemning?

I Italia ble bokloven innført av Berlusconi, landets største mediemogul og forlegger. Tror du Berlusconi innførte denne loven for å sikre mangfoldet — eller for å sikre sitt eget mediemonopol? I Tyskland er den fremste forkjemperen for boklov Bertelsmann - verdens største forlag.

Halvhjertet og mislykket

Bokkapitalistene er naturlig nok enige om at en lov som beskytter deres interesser er en god lov. Bertelsmann skulle knuse Amazon og startet opp nettbokhandlere over hele verden, i Norge også. Det gikk på trynet. Forklaringen er enkel, tyske Bertelsmann er som den norske bokbransjen interessert i å beskytte sine etablerte bokklubber, bokhandelkjeder, sine forlag og sitt papirimperium. Derfor blir satsingen halvhjertet og mislykket.

Ivar Tronsmo

Suksessen til Amazon og Apple skyldes at de har utviklet et produkt veldig mange vil ha. Begge selskapene startet for få år siden som bitte små garasjeforetak. Det er dessverre utenkelig at denne teknologien skulle utvikles i Norge eller de såkalte kulturnasjonene Tyskland og Frankrike. I mellomtiden handler norsk ungdom 50 prosent av sine e-bøker på engelsk!

Påvirkes ikke

De andre honnørordene som mangfold, kvalitet og bredde er kjennetegnet av at det er størrelser som er umulige å måle og sammenligne — men det er én stor og målbar forskjell på fripris og fastprisland.

Les også Når orddiaré skjuler idétørke

I friprisland er salget av bøker på nett høyt og bokhandelkjedene går konkurs. Den enkle forklaringen er at i friprisland er det lov å selge bøker billig på nett. Spådommene om bokhandelens snarlige død i Norge har aldri slått til. År for år har forlagene kjøpt opp og etablert nye bokhandler. At forlagene har sikret seg full kontroll over bokbransjen, påvirker ikke Tajik. Hun vil sementere bokbransjen slik den er og tvinge oss få uavhengige inn under samme regime.

Ingen konkurranse

Et argument for fastpris er at dette bare gjelder nye bøker og at 90 prosent av bøkene har fripris. Men det er ingen konkurranse bokhandelkjedene imellom, de har samme pris også etter at fastprisperioden er omme. Så havner bøkene på mammutsalget — da møtes de og fastsetter en ny pris! De store bokhandelkjedene har tilnærmet monopol, og eierne er enige om ikke å konkurrere på pris. Det er jeg redd vil gjelde uansett om det er fri- eller fastpris.

Les også Ny boklov skal også gjelde for e-bøker

Det mest skuffende med bokloven er likevel at den også omfatter e-bøker. Så prøver Tajik å gjøre bokloven mer spiselig med å innføre en rabatt tak på 50 prosent. Det viser at hun ikke har forstått noe av e-bøker. Et tak på 50 prosent er høyt, men det er kanskje en nødvendig profitt dersom du eier en dyr bokhandel på Karl Johan. Hvis du derimot selger e-bøker og bare trenger en dataserver — ja, da er en profitt på 50 prosent urimelig og skyhøyt! Se deg rundt i verden Tajik, det er ikke bokhandlene som selger e-bøker, det er nye aktører, og nå har du stengt døren for dem. Resultatet blir at vi handler bøker på engelsk.